  Наталья Тетерина 21-тӥ тулыспалэ Алнаш черкогуртын Спортъя XXV тол элькун гурт шудонъёсты усьтон ужрадэ (0+) 600 адями пыриськоз. Со сярысь Удмуртиысь Спортъя министерстволэн пресс-службаез ивортэ.  Спортъя шудонъёсты усьтон 18 час 30 минутэ черкогуртысь стадионын кутскоз. Театр возьматонэн яркыт программа бере Удмуртиысь кивалтэтлэн но муниципалитетъёслэн тӧрооссылэн командаоссылэн волейбол шудонъя эшлыко пумиськонзы ортчоз. Со нуналэ ик дискотека но салют луозы. Гурт шудонъёс улсын вожвылъяськонъёс 20-23 тулыспалэ ортчозы. Элькунлэн 25 гурт ёросъёсысьтыз 1 сюрслэсь ятыр спортсменъёс 10 амалъёсын кужымзэс мерталозы: куасэн бызьылон (спринт но эстафета), тол троеборье, хоккей, баскетбол, спорт семьяослэн ӵошатсконъёссы, шахматэн но шашкиен шудон, ёрос тӧроослэн ыбылӥськонъя, дартсъя но куасэн бызьылонъя вожвылъяськонъёссы. Финалэ потэмъёс 26 комплект медальёс понна нюръяськозы.  Ӵошатсконъёсы Россилэн куасэн бызьылонъя но биатлонъя паралимпи сборноезлэн ёзчиез, Россиысь спортъя дано мастер, Паралимпи шудонъёслэн кыкполэс чемпионэз но куинь полэс бронза призёрез, куасэн бызьылонъя но биатлонъя дуннелэн трос полэс чемпионэз Владислав Лекомцев пыриськоз. Вожвылъяськонъёс сяна, Алнашын гурт шудонъёс улсын узыр лулчеберет программа чакламын. Спортсменъёс но куноос понна концертъёс радъяськозы, музейёс но экскурсиос ужалозы, йӧскалык сиён-юонъёсты веръян но мукет ужрадъёс ортчозы. Ватсалом, Тол элькун гурт шудонъёслы Алнаш черкогуртын хоккей шудонъя коробкаез выльдӥзы, югдытэм куас трасса лэсьтӥзы. Та дыре выль пуктэм куас базаын ужъёсты йылпумъяло. Со сяна, Алнаш ёросысь кибашлыос элькун ӵошатсконъёслы йӧлэсь кабъёс лэсьто. 25-тӥ Тол гурт шудонъёслэн пусэз «Йӧ но тыл» луиз, нош талисманъёсыз – Олимпик тыл пыры но Варзинка йӧ пыры. Спортъя XXV тол элькун гурт шудонъёсты Алнашын 23-тӥ тулыспалэ ворсалозы. Тегъёс: Спорт Удмуртия гуртшудонъёс ВладиславЛекомцев Алнаш спортъяминистерство  